SAWAD ผนึก OR รุกเปิดสาขาในปั้มน้ำมันราชบุรี-ลำพูน เจาะกลุ่มลูกค้าเพิ่ม
SAWAD ผนึก OR รุกเปิดสาขาในปั้มน้ำมันราชบุรี-ลำพูน เพิ่มโอกาสเข้าถึงกลุ่มลูกค้ามากขึ้น เริ่มเปิดบริการแล้วตั้งแต่ 2 ส.ค.นี้
SAWAD ผนึก OR รุกเปิดสาขาในปั้มน้ำมันราชบุรี-ลำพูน เพิ่มโอกาสเข้าถึงกลุ่มลูกค้ามากขึ้น เริ่มเปิดบริการแล้วตั้งแต่ 2 ส.ค.นี้
3 ส.ค. 2564

น.ส.ธิดา แก้วบุตตา ผู้อำนวยการฝ่ายกลยุทธ์องค์กร บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า บริษัทฯ จับมือบริษัท ปตท. น้ำมันและการค้าปลีก จำกัด (มหาชน) หรือ OR เพื่อเปิดให้บริการสาขาในสถานีบริการน้ำมัน พีทีที สเตชั่น เพิ่มในพื้นที่ภาคเหนือและภาคกลาง โดยเชื่อว่าการผนึกกำลังครั้งนี้จะช่วยตอกย้ำการบริการครบทุกเรื่อง ทั้งสินเชื่อและประกันแบบครบจบที่เดียว พร้อมเสิร์ฟความสะดวกสบาย รวดเร็ว ทันใจ ทุกที่ ทุกเวลา ตั้งแต่ 2 ส.ค.นี้
โดยปัจจุบัน ศรีสวัสดิ์ เงินสดทันใจ มีสาขาอยู่ทั่วประเทศกว่า 5,000 สาขา ซึ่งแผนการขยายสาขาเข้าไปในสถานีบริการน้ำมันเป็นแนวทางการรุกตลาดและเพิ่มโอกาสในการเข้าถึงกลุ่มลูกค้าให้มากขึ้น โดยได้ร่วมมือกับ OR เปิดให้บริการสาขาศรีสวัสดิ์ เงินสดทันใจ เพิ่มเติมใน พีทีที สเตชั่น จากเดิมที่ได้ทดลองเปิดสาขาในสถานีบริการน้ำมันไปแล้วในพื้นที่ภาคใต้ ภาคกลาง และภาคตะวันออกเฉียงเหนือตอนบน
ทั้งนี้เนื่องจากปัจจุบันกลุ่มลูกค้าของศรีสวัสดิ์ เป็นกลุ่มที่ใช้รถทุกประเภทอยู่แล้วและรถทุกคันส่วนใหญ่ในปัจจุบันยังคงต้องเติมน้ำมัน ดังนั้นการเปิดสาขาในสถานีบริการน้ำมันโดยเฉพาะ พีทีที สเตชั่น ที่มีจำนวนสาขาครอบคลุมทั่วประเทศ น่าจะตอบโจทย์ของบริษัทที่ต้องการเพิ่มความสะดวกให้ลูกค้าได้มากยิ่งขึ้น เหมือนลูกค้าไปที่ไหนก็เจอเรา เพราะเราต้องการตอกย้ำการบริการที่ใส่ใจทุกรายละเอียด ให้ลูกค้าได้รับความสะดวกสบาย รวดเร็วทันใจทุกที่ โดยลูกค้าที่สนใจสามารถใช้บริการสินเชื่อจำนวนทะเบียนเล่ม และบริการประกันภัยรถทุกประเภท ได้เหมือนสาขาปกติ ตั้งแต่วันที่ 2 ส.ค.นี้เป็นต้นไป เพิ่มเติมได้ที่ จ.ลำพูน และ จ.ราชบุรี
โดยในอนาคตทางศรีสวัสดิ์อยู่ระหว่างศึกษาพฤติกรรมลูกค้า พร้อมไปกับศึกษาเรื่องพื้นที่ร่วมกันกับ OR เพื่อให้แน่ใจว่าการเปิดให้บริการในพีทีที สเตชั่น ตอบโจทย์และตรงตามความต้องการของกลุ่มลูกค้าหรือไม่ หากมีแนวโน้มไปในทางที่ดี บริษัทก็จะขยายสาขาในสถานีบริการน้ำมันเพิ่มเติมอีกในอนาคต นอกจากจะมีข้อเสนอดีๆ เกี่ยวกับบริการของทางศรีสวัสดิ์ เงินสดทันใจ แล้ว ลูกค้าที่มาใช้บริการทุกคนจะได้รับสิทธิพิเศษจากการใช้บริการจากศูนย์บริการยานยนต์ FIT Auto อาทิ รับส่วนลด On top 100 บาท สำหรับน้ำมันหล่อลื่นสังเคราะห์ 100% (เฉพาะรุ่นที่ร่วมรายการ) และ ส่วนลด 5% พร้อมส่วนลดค่าเทิร์นแบตเพิ่มสูงสุด 500 บาท สำหรับแบตเตอรี่ทุกรุ่นที่ FIT Auto มีจำหน่าย (ไม่รวมอะไหล่ด่วน) เป็นต้น
สำหรับลูกค้าที่สนใจใช้บริการ สามารถใช้บริการได้ทั้ง 5 สาขา ได้แก่ สาขาเดิม 3 สาขา ที่ พีทีที สเตชั่น ประกอบด้วย สาขาขุนกระทิง ที่ตั้งเลขที่ 8/5 หมู่ 1 ต.ขุนกระทิง อ.เมืองชุมพร จ.ชุมพร หรือ พีทีที สเตชั่น, สาขาบางเดื่อ ต.บางเดื่อ อ.เมืองปทุมธานี จ.ปทุมธานี หรือ พีทีที สเตชั่น, สาขาคำตากล้า ที่ตั้งเลขที่ 95 ต.คำตากล้า อ. คำตากล้า จ.สกลนคร
รวมถึงสาขาที่เปิดให้บริการเพิ่มอีก 2 สาขา ที่ พีทีที สเตชั่น ได้แก่ สาขาลำพูน-ดอยติ ที่ตั้งเลขที่ 352 ม.2 ต.เวียงยอง  อ.เมืองลำพูน  จ.ลำพูน และพีทีที สเตชั่น สาขาราชบุรี (สี่แยกห้วยชินสีห์) ที่ตั้งเลขที่ 218 ม.4 ต.อ่างทอง อ.เมืองราชบุรี  จ.ราชบุรี